ทองพุ่ง 12.3 ดอลล์
สัญญาทองคำตลาดนิวยอร์กปิดทะยานขึ้นเหนือระดับ 1600 ดอลลาร์เป็นครั้งแรก เหตุวิตกหนี้ยุโรป,สหรัฐ
19 ก.ค. 2554

สัญญาทองคำตลาดนิวยอร์กปิดทะยานขึ้นเหนือระดับ 1600 ดอลลาร์เป็นครั้งแรก เหตุวิตกหนี้ยุโรป,สหรัฐ
สัญญาทองคำตลาด COMEX (Commodity Exchange) ส่งมอบเดือนส.ค.พุ่งขึ้น 12.3 ดอลลาร์ หรือ 0.8% ปิดที่ 1602.4 ดอลลาร์/ออนซ์ หลังจากเคลื่อนตัวในช่วง 1,591.40-1,607.90 ดอลลาร์
สัญญาโลหะเงินส่งมอบเดือนก.ย.พุ่งขึ้น 1.271 ดอลลาร์ ปิดที่ 40.342 ดอลลาร์/ออนซ์
สัญญาพลาตินัมส่งมอบเดือนต.ค.พุ่งขึ้น 19.90 ดอลลาร์ ปิดที่ 1,775.40 ดอลลาร์/ออนซ์ และสัญญาพัลลาเดียมส่งมอบเดือนก.ย.พุ่งขึ้น 13.95 ดอลลาร์ ปิดที่ 794.60 ดอลลาร์/ออนซ์    ทั้งนี้ นักลงทุนมีความกังวลมากขึ้นว่าวิกฤตหนี้สาธารณะจะลุกลามไปยังอิตาลีและสเปน ก่อนที่การประชุมฉุกเฉินของผู้นำอียูจะมีขึ้นในช่วงสุดสัปดาห์นี้ นอกจากนี้ ยังไม่มีความแน่นอนว่าเจ้าหน้าที่ยุโรปจะสามารถตกลงกันได้ในเรื่องการให้ความช่วยเหลือกรีซรอบใหม่ และการยับยั้งวิกฤตหนี้กรีซไม่ให้ลุกลามไปยังประเทศอื่นๆที่ประสบกับปัญหาหนี้คล้ายๆกัน
นอกจากนี้ นักลงทุนยังคงกังวลว่ารัฐสภาสหรัฐและคณะทำงานของบารัค โอบามา จะไม่สามารถบรรลุข้อตกลงการปรับเพิ่มเพดานหนี้ได้ก่อนวันที่ 2 ส.ค ซึ่งจะทำให้สหรัฐต้องเผชิญกับการผิดนัดชำระหนี้
กลุ่มประเทศยูโรโซนจะจัดการประชุมฉุกเฉินในวันพฤหัสบดีที่ 21 ก.ค.นี้ โดยวาระการประชุมหลักๆคือการหาแนวทางรับมือกับวิกฤตหนี้ รวมทั้งประเมินเสถียรภาพด้านการเงินของยูโรโซน และการให้ความช่วยเหลือกรีซครั้งใหม่